Дэтщ Ислъэмей къуажэм фэеплъ
«Небесная Одиссея — во славу России» щIалэгъуалэ хэкупсэ зэгухьэныгъэм и унафэщI Бегаком Александр Бахъсэн щIыналъэм къыщрагъэблэгъащ, Ислъамей къуажэм зауэм хэкIуэдахэм я фэеплъым деж щрагъэкIуэкIа пэкIум хэтыну. Ар къызэIуихащ районым и администрацэм и унафэщIым и къуэдзэ Ахъуэбэч Анзор.
— Бахъсэн щIыналъэм щыпсэухэр егъэпIейтей мы махуэм, сыту жыпIэмэ, Хэку зауэшхуэм районым щыщу цIыху мини кудым я псэр щатащи,- жиIащ абы.
КъБР-м и Правительствэм и жэрдэмкIэ екIуэкI Iуэхум УФ-м ЗыхъумэжыныгъэмкIэ и министерствэр, Хэкур яхъумэу зи псэ зытахэм я фэеплъыр хъумэнымкIэ УФ-м ЗыхъумэжыныгъэмкIэ и министерствэм и Управленэр, УФ-м и Къару зэщIэузэдахэм дэлажьэ Управленэ Нэхъыщхьэр дэIэпыкъуэгъу зэрыхуэхъуам теухуауэ къэпсэлъащ Бегак Александр.
— Нобэрей пэкIур Ислъэмей къуажэм дэт фэеплъым деж зэрыщекIуэкIым щхьэусыгъуэ иIэщ. Хэку зауэшхуэм щыгъуэ мы щIыпIэм зэхэуэ гуащIэхэр щыIащ, абдеж ди лъахэгъу куэдым я псэр щатащ, — жиIащ Бахъсэн щIыналъэм и ветеранхэм я советым и унафэщI Абазэ Анатолий.
Iуэхум хэтащ районымрэ къуажэмрэ я лэжьакIуэ гупхэр, школакIуэхэр. ПэкIум и кIэухым, зауэм хэкIуэдахэм я фэеплъым удз гъэгъахэр тралъхьащ.
Чылар Аринэ,
Бахъсэн щIыналъэм и администрацэм и пресс-IуэхущIапIэм и лэжьакIуэ.
